Yadda za ki girka fate (abincin Zazzagawa)
By Amina Abdullahi | Publish Date: Jul 6 2018 2:00AM
Assalamu alaikum Uwargida yaya yara? Tare da fatan ana cikin koshin lafiya. Zazzagawa aka fi sani da sharbar faten tsaki musamman a taron bikin aure ko suna, idan har aka yi suna ko aure ba tare da an yi fate ba gani suke kamar bikin bai hadu ba. Akwai nau’ukan fate wadanda ake yi kamar faten doya da na wake da faten shinkafa da sauransu. A yau za mu shiga gargajiya don haka za mu koya muku yadda ake faten tsaki irin na Zazzagawa. A sha karatu lafiya.
• Tsaki
• Tumatir
• Alayyahu
• Nikakkiyar gyada
• Manja/gyada
Da farko dai za a wanke tsakin masara yadda babu tsakuwa ko kadan sannan a dora tukunya a wuta a zuba manja ko man gyada sannan a yayyanka albasa a zuba da nikakken kayan miya a soya tare da bandan kifin. A zuba magi da kori da garin tafarnuwa da na citta sannan a kwaba gyada kadan a zuba ta yi ta tafasa sannan a zuba tsaki har sai ya nuna. A zuba tsakin kadan domin yana kumbura. Idan tsakin ya kawo nuna sai a zuba yankakken alayyahu wanda aka riga aka wanke da ruwan gishiri kuma aka yayyanka shi. Sannan sai a rage wutar risho ko murhu. Bayan minti uku sai a sake gaurayawa a sauke. A sha fate lafiya.